Document ID: 32008D0661

DECIZIA COMISIEI
din 1 august 2008
de modificare a Deciziei 2007/182/CE privind un studiu asupra bolii cronice cașectizante a cervidelor
[notificată cu numărul C(2008) 3986]
(Text cu relevanță pentru SEE)
(2008/661/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 999/2001 al Parlamentului European și al Consiliului din 22 mai 2001 de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă (1), în special articolul 6 alineatul (1),
întrucât:
(1)
Regulamentul (CE) nr. 999/2001 stabilește norme pentru prevenirea, controlul și eradicarea encefalopatiilor spongiforme transmisibile (EST) la animale.
(2)
Boala cronică cașectizantă este o EST care afectează cervidele, este larg răspândită în America de Nord, dar nu a fost raportată până în prezent în Comunitate.
(3)
Decizia 2007/182/CE a Comisiei din 19 martie 2007 privind un studiu asupra bolii cronice cașectizante a cervidelor (2) a fost adoptată în urma unui aviz publicat de Autoritatea Europeană pentru Siguranța Alimentară (EFSA) care a recomandat ca în Comunitate să fie implementată o supraveghere țintită a cervidelor.
(4)
Decizia 2007/182/CE stabilește norme de desfășurare a unui studiu în vederea detectării prezenței bolii cronice cașectizante a cervidelor, care să fie efectuat în conformitate cu anumite cerințe minime. Ea prevede că statele membre trebuie să desfășoare propriul lor studiu cel mai târziu până la sfârșitul sezonului de vânătoare al anului 2007.
(5)
Din rapoartele anuale preliminare pe care Comisia le-a primit până în prezent de la statele membre în temeiul Deciziei 2007/182/CE, reiese că anumite state membre nu au avut suficient timp pentru a-și atinge obiectivul reprezentat de numărul de eșantioane cerut prin decizia respectivă.
(6)
Pentru a permite o evaluare robustă din punct de vedere statistic a datelor studiului de către EFSA este necesar ca statelor membre în cauză să le fie alocat mai mult timp pentru a atinge obiectivele stabilite prin Decizia 2007/182/CE. Prin urmare este cazul ca termenul de finalizare a studiului să fie amânat cu un an.
(7)
Prin urmare, Decizia 2007/182/CE ar trebui modificată în consecință.
(8)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 2007/182/CE se modifică după cum urmează:
1.
La articolul 3 alineatul (2), anul „2007” se înlocuiește cu „2008”.
2.
La punctul 2 din anexa IV se adaugă următorul paragraf:
„Raportul referitor la anul 2008 include rezultatele sezonului de vânătoare 2008, chiar în cazul în care câteva eșantioane vor fi prelevate în anul 2009.”
Articolul 2
Prezenta decizie se adresează statelor membre.
Adoptată la Bruxelles, 1 august 2008.

Labels: 7
12
0
6